A. Záborská,  poslankyňa: (2001-10-18):
dovoľte mi, aby som na úvod odcitovala niekoľko vnútorných pocitov detí z detských domovov. Prečo mi chýba rodina, prečo nepoznám správny vzor otca a matky, prečo žijem v anonymite a delím sa o pozornosť vychovávateľov s veľkým počtom detí, prečo sa na mňa pozerá verejnosť negatívne, častokrát len pre zlú informovanosť, prečo neovládam základné činnosti v domácnosti, prečo mám strach, že po odchode z domova nemám kam ísť, prečo mám slabé, nízke sebavedomie a sebadôveru, prečo mám ťažkosti v nadväzovaní medziľudských vzťahov, prečo som osamelý, nesamostatný, pasívny, prečo som pre všetkých „domovák“? Je ťažké  počúvať príbehy detí, ktoré po niekoľkých rokoch života v detskom domove nenašli nikoho, komu by mohli dôverovať, nikoho, kto by ich prijal a podporoval na ich ceste dospievania. Počet evidovaných detí v ústavnej a ochrannej výchove v Slovenskej republike dosahuje číslo vyše 7 000. Drvivá väčšina z nich žije v podmienkach inštitúcií, ktoré ani zďaleka nezohľadňujú základné potreby a práva detí. K novele tohto zákona sme pristupovali zodpovedne, lebo si uvedomujeme, že problém náhradnej rodinnej starostlivosti je problémom komplexným a prípadné chyby, ktoré by sa urobili v procese osvojenia, sú často nenapraviteľné. Vidíme, že v každodennej praxi sa páchajú hriechy a omyly, ktoré v konečnom dôsledku na celý život stigmatizujú dieťa, ktoré nie z vlastnej viny má iného otca a inú mamu ako väčšina detí. Aj vďaka platnej legislatíve sa z nich stávajú štátne deti, ktoré navždy premeškajú možnosť vstúpiť do rodiny, aj keď nie pokrvnej. Čím dlhšie sú deti odsúdené zotrvať  v detských domovoch, tým sú zmeny na ich psychike ťažšie a s odstupom času až ireverzibilné. Každé dieťa má mať zaručené právo života v rodine. Len táto mu môže zabezpečiť jeho základné potreby a umožniť mu naplno rozvinúť duševný a telesný potenciál. Len v rodine môže prežívať hlboké a trvalé vzťahy. Legislatíva by nemala brániť návratu dieťaťa do rodiny, aj keď náhradnej, prostredníctvom adopcie, medzinárodnej adopcie, pestúnstva, profesionálneho rodičov-stva a podobne. Naša novela zákona o rodine a novela Občianskeho súdneho poriadku sa dotýka viacerých okruhov. Súd musí pred umiestnením dieťaťa do detského domova preskúmať všetky možnosti na umiestnenie dieťaťa do pestúnskej starostlivosti alebo výchovy iného občana ako rodiča. Druhou oblasťou je posudzovanie skutočného záujmu rodiča o svoje dieťa umiestnené v detskom domove. Ak nám ide v prvom rade o dieťa, často formálny, osobný alebo písomný prejav záujmu rodiča jedenkrát za šesť mesiacov nemôže pred súdom obstáť. A častokrát je tento záujem vyprovokovaný až pracovníkmi detských domovov. Náš návrh po prvýkrát definuje konkrétne formy adekvátneho záujmu. Ďalej sa od rodiča vyžaduje, aby si plnil dobrovoľne a pravidelne vyživovacie povinnosti a aktívne sa snažil o zlepšenie svojich rodinných a sociálnych podmienok, aby sa dieťa mohlo vrátiť do rodiny hlavne vtedy, ak deklaruje, že jeho záujem o dieťa je úprimný. Ďalšou krivdou, ktorá je páchaná na týchto deťoch, sú zdĺhavé a umelo predlžované súdne procesy, ktoré majú rozhodnúť o osvojení dieťaťa. Tento nedostatok Národná rada Slovenskej republiky odstránila v novele Občianskeho súdneho poriadku na svojej 51. schôdzi. V pozmeňujúcom návrhu sme prijali, aby všetky súdne procesy okrem výnimočných boli skončené do jedného roka a všetkým tým pánom poslancom, ktorí hlasovali za môj pozmeňujúci návrh, ďakujem. Pani poslankyne a páni poslanci, všetky deti, o ktoré sa z akýchkoľvek dôvodov treba starať mimo ich vlastných domovov, sú ohrozené deti. Ľudia, ktorým umožníme, aby ich adoptovali, majú jedinečnú príležitosť zabrániť, aby sa ich životné krízy stali patogénnymi, zabrániť, aby sa zážitky separácie rozvinuli do depresie a poskytnúť každému dieťaťu takú výchovu, ktorá jeho minulé nedostatky premení na dobro. Prijatie tohto zákona, samozrejme, tak ako každý zákon kladie na zákonodarcu istú mieru zodpovednosti za jeho napĺňanie v praxi. My sa tejto zodpovednosti nebránime a sme ochotní podieľať sa na nej. Legislatívna rada vlády, aj vláda Slovenskej republiky odporučila s pripomienkami schválenie tohto zákona, tejto novely zákona a keďže tieto pripomienky sú len v legislatívnotechnickej rovine, v druhom čítaní ich napravíme. Kolegyne a kolegovia, vo svojom mene i v menej svojich kolegov predkladateľov vás prosím o hlasovanie za prerokovanie tohto návrhu zákona v druhom čítaní. Ďakujem pekne.